लघुकथा संसार चुप है, ऐसा नहीं। सुकेश साहनी/रामेश्वर काम्बोज, लघुकथा डाट काम के जरिए, पंजाबी पत्रिका ‘मिन्नी’, अ.भा. प्रगतिशील लघुकथा मंच पटना, अ.भा. लघुकथा परिषद, जबलपुर प्रतिवर्ष अ.भा. स्तर के लघुकथा सम्मेलन आयोजित कर तथा डॉ. कमल चौपड़ा वार्षिकी ‘संरचना’ प्रकाशन के माध्यम से इसी सन्दर्भ में प्रयासरत हैं। किन्तु इन प्रयासों के वैचारिक मंथन को ‘‘फालोअप’’ करने के लिए समर्पित रचनाकारों के चेहरे सामने नहीं आते। परम्परागत उत्सवधर्मिता ‘‘चैटिंग-इटिंग’’ तथा लेखकीय अहंतुष्टि की भावना से परे जरूरी है कि रचनाधर्मी या विधा के लिए कुछ कर गुजरने की सोच रखने वाली हस्तियाँ इस ओर पहल करें। पंजाबी-हिन्दी भाषायी सेतु ‘मिन्नी’ के वार्षिक सम्मेलन के अन्तर्गत रात्रिकालीन तीसरे सत्र में लघुकथा पाठ, उस पर आलोचनात्मक टिप्पणी तथा विधा में नए आयाम पर विचार विमर्श का आयोजन होता है। वैसे निरन्तर प्रयास हिन्दी भाषी क्षेत्र में होना चाहिए। तमाम ऐसी अन्य बातों के साथ महत्त्वपूर्ण यह है कि रचनाकार, कथा-विधा की धारा का प्रवाह जिस रूप में जारी है, उसका सूक्ष्म अवलोकन कर स्वयं अपने अन्दर कार्यशाला आयोजित कर लघुकथा-सृजन को सतही नहीं, गम्भीरता से ले तथा नए सृजनात्मक आयाम प्रदान करे। हाँ, और अंत में यह कि पिछले दशक में नए-पुराने कई लघुकथा-लेखकों की ऐसी रचनाएँ निश्चित आई हैं, जिन्हें आप अपने प्रश्न की तसल्ली के लिए देख सकते हैं।